CELEX: 32006R1192
Language: lv
Date: 2006-08-04 00:00:00
Title: Komisijas Regula (EK) Nr. 1192/2006 ( 2006. gada 4. augusts ), ar kuru groza Eiropas Parlamenta un Padomes Regulu (EK) Nr. 1774/2002 attiecībā uz apstiprinātajiem uzņēmumu sarakstiem dalībvalstīs   (Dokuments attiecas uz EEZ)

5.8.2006   
            
            
               LV
            
            
               Eiropas Savienības Oficiālais Vēstnesis
            
            
               L 215/10
            
         
      KOMISIJAS REGULA (EK) Nr. 1192/2006
   (2006. gada 4. augusts),
   ar kuru groza Eiropas Parlamenta un Padomes Regulu (EK) Nr. 1774/2002 attiecībā uz apstiprinātajiem uzņēmumu sarakstiem dalībvalstīs
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2002. gada 3. oktobra Regulu (EK) Nr. 1774/2002, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem, kuri nav paredzēti cilvēku uzturam (1), un jo īpaši tās 26. panta 5. punktu,
   tā kā:
   
               (1)
            
            
               Ar Regulu (EK) Nr. 1774/2002 noteiktas īpašas veselības aizsardzības noteikumu prasības attiecībā uz dzīvnieku izcelsmes blakusproduktiem, kuri nav paredzēti cilvēku uzturam.
            
         
               (2)
            
            
               Lai novērstu jebkādu patogēnu un/vai atlieku izkliedes risku, Regulā (EK) Nr. 1774/2002 paredzēts, ka dzīvnieku izcelsmes blakusprodukti jāapstrādā, jāuzglabā un jātur atsevišķi apstiprinātos un uzraudzītos uzņēmumos, ko izraudzījusi attiecīgā dalībvalsts, vai pienācīgā veidā jāiznīcina. Minētās regulas III un IV nodaļā ir izklāstītas prasības attiecībā uz šādu uzņēmumu apstiprināšanu.
            
         
               (3)
            
            
               Regulas (EK) Nr.1774/2002 26. panta 4. punktā paredzēts, ka dalībvalstīm jāizstrādā saskaņā ar minēto regulu apstiprināto uzņēmumu saraksti.
            
         
               (4)
            
            
               Tādējādi ir jāparedz īstenošanas noteikumi attiecībā uz minētajiem apstiprināto uzņēmumu sarakstiem, arī šādos sarakstos ietvertās informācijas sniegšanu valstu tīmekļa vietnēs, kuras var izmantot Komisija un sabiedrība. Attiecībā uz minētajiem sarakstiem jāparedz arī tīmekļa vietne, kuru nodrošina Komisija.
            
         
               (5)
            
            
               Regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Šīs regulas pielikumā ir izklāstīti īstenošanas noteikumi attiecībā uz apstiprināto uzņēmumu sarakstiem, kas minēti Regulas (EK) Nr. 1774/2002 26. panta 4. punktā.
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2007. gada 1. jūlija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2006. gada 4. augustā
      
         
            Komisijas vārdā —
         
            Komisijas loceklis
         
         Markos KYPRIANOU
         
      
   
   
      (1)  OV L 273, 10.10.2002., 1. lpp. Regulā jaunākie grozījumi izdarīti ar Komisijas Regulu (EK) 208/2006 (OV L 36, 8.2.2006., 25. lpp.).
   
      PIELIKUMS
      APSTIPRINĀTO UZŅĒMUMU SARAKSTI, KAS MINĒTI REGULAS (EK) NR. 1774/2002 26. PANTA 4. PUNKTĀ
      1.   PIEKĻUVE APSTIPRINĀTO UZŅĒMUMU SARAKSTAM
      Lai dalībvalstīm palīdzētu izveidot atjauninātus tādu apstiprināto uzņēmumu sarakstus, kas minēti Regulas (EK) Nr. 1774/2002 26. panta 4. punktā (“apstiprinātie uzņēmumi”) un ko var izmantot citas dalībvalstis un sabiedrība, Komisija izveido tīmekļa vietni, kurā ir norādītas saites ar valstu tīmekļa vietnēm, ko atbilstīgi šā pielikuma 2.1 punkta a) apakšpunktam sniedz katra dalībvalsts.
      2.   VALSTU TĪMEKĻA VIETŅU FORMĀTS
      2.1.   Valstu tīmekļa vietņu galvenie saraksti
      
                  a)
               
               
                  Katra dalībvalsts sniedz Komisijai adresi, kas ir saistīta ar valsts vienoto tīmekļa vietni, kurā iekļauts visu tās teritorijā apstiprināto uzņēmumu galvenais saraksts (“galvenais saraksts”).
               
            
                  b)
               
               
                  Katrā sarakstā ir viena lapa, un to noformē vienā Kopienas oficiālajā valodā vai vairākās oficiālajās valodās.
               
            2.2.   Valstu tīmekļa vietņu darbības shēma
      
                  a)
               
               
                  Šā pielikuma 2.1. punkta a) apakšpunktā minētās valstu tīmekļa vietnes izstrādā galvenā kompetentā iestāde vai, ja vajadzīgs, viena no Regulas (EK) Nr. 1774/2002 2. panta 1. punkta i) apakšpunktā minētajām iestādēm.
               
            
                  b)
               
               
                  Pielikuma 2.1. punkta a) apakšpunktā minētajos galvenajos sarakstos ir iekļautas saites ar citām tīmekļa lapām tajā pašā tīmekļa vietnē, kurā ir apstiprināto uzņēmumu saraksti.
                  Tomēr, ja 2.2. punkta a) apakšpunktā minētā galvenā kompetentā iestāde neuztur dažus apstiprināto uzņēmumu sarakstus, galvenajā sarakstā iekļauj saites ar citām tādām tīmekļa vietnēm, kurās ir attiecīgie saraksti un kuras uztur jebkura cita kompetentā iestāde, nodaļa vai, ja vajadzīgs, struktūrvienība.
               
            3.   APSTIPRINĀTO UZŅĒMUMU NACIONĀLO SARAKSTU IZKĀRTOJUMS UN KODI
      Jānosaka nacionālo sarakstu izkārtojums, arī atbilstošā informācija un kodi, lai nodrošinātu plašu piekļuvi informācijai par apstiprinātajiem uzņēmumiem un uzlabotu nacionālo sarakstu lasāmību.
      4.   TEHNISKĀS SPECIFIKĀCIJAS
      Pielikuma 2. un 3. punktā paredzētos uzdevumus un darbības veic saskaņā ar tehniskajām specifikācijām, kuras tīmekļa vietnē ir publicējusi Komisija.